ก.ล.ต.หนุนบอร์ด IFEC จัดประชุมผถห.ใช้สิทธิเลือกกรรมการใหม่
ก.ล.ต.หนุนบอร์ด IFEC จัดประชุมผถห.ใช้สิทธิเลือกกรรมการใหม่
28 มี.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.รับทราบและสนับสนุนแนวทางการจัดประชุมผู้ถือหุ้นโดยกรรมการ บริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ตามที่ได้แจ้งต่อตลาดหลักทรัพย์แห่งประเทศไทย โดยเป็นทางออกที่เปิดโอกาสให้ผู้ถือหุ้นใช้สิทธิเลือกบุคคลที่เหมาะสมเป็นกรรมการบริษัท เพื่อให้ธุรกิจเดินหน้าต่อไปได้
ตามที่กรรมการ IFEC รายนายฉัตรณรงค์ ฉัตรภูติ และพลตรีบุญเลิศ แจ้งนพรัตน์ ได้แจ้งต่อตลาดหลักทรัพย์ฯ เมื่อวันที่ 22 มีนาคม 2561 ว่าจะดำเนินการจัดประชุมผู้ถือหุ้นเพื่อเลือกตั้งกรรมการใหม่จำนวน 4 ตำแหน่ง โดยจะเปิดโอกาสให้ผู้ถือหุ้นเสนอชื่อบุคคลที่มีคุณสมบัติเหมาะสมเข้ารับเลือกตั้งเป็นกรรมการด้วย
โดยก.ล.ต. เห็นว่า การที่นายฉัตรณรงค์และพลตรีบุญเลิศ แสดงความจำนงว่าจะดำเนินการจัดประชุมผู้ถือหุ้น เพื่อเลือกตั้งกรรมการใหม่ เป็นวิธีการแก้ไขปัญหาที่เหมาะสมและสอดคล้องกับสถานการณ์ของ IFEC ในปัจจุบันเนื่องจากเป็นการคืนสิทธิและอำนาจกลับไปให้ผู้ถือหุ้นซึ่งเป็นเจ้าของที่แท้จริงพิจารณาตัดสินใจเลือกบุคคลที่เหมาะสมเข้ามาดำรงตำแหน่งกรรมการเพื่อบริหารกิจการ IFEC ให้ดำเนินธุรกิจต่อไปได้ ซึ่ง ก.ล.ต. ขอให้ผู้ถือหุ้น IFEC ไปใช้สิทธิในฐานะผู้ถือหุ้นในการเสนอชื่อบุคคลที่เหมาะสมเพื่อเข้ารับเลือกตั้งเป็นกรรมการ IFEC ด้วย